Αρχαία ελληνική γλώσσα Β Γυμνασίου Ενότητα 9η

Την ιστορία της Καλλιπάτειρας λίγο πολύ όλοι τη γνωρίζουμε. Είναι η γυναίκα εκείνη από γενιά ολυμπιονικών που αψηφώντας το απαγορευτικό για τις γυναίκες μπήκε στον χώρο της Ολυμπίας μεταμφιεσμένη σε άντρα. Σύμφωνα με το κείμενο των αρχαίων της Β΄Γυμνασίου συνόδεψε ως γυμναστής τον γιο της Πεισίροδο. Κι όταν εκείνος κέρδισε το βραβείο του Ολυμπιονίκη το μητρικό της φίλτρο την οδήγησε σε πανηγυρισμούς και οι πανηγυρισμοί συνέβαλαν στο να αποκαλυφτεί η ταυτότητα της και να έρθει αντιμέτωπη με την ποινή του θανάτου. Στο τέλος όλα καλά χάρη στη δόξα της γενιάς της!

Οι μαθητές σε ένα φανταστικό δικαστήριο κατά της Καλλιπάτειρας πήραν ρόλους και ανέλαβαν να τους υπερασπιστούν. Οι πιο πολλοί ταυτίστηκαν με την Καλλιπάτειρα.

ΕΛΛΑΝΟΔΙΚΕΣ

Εμείς οι Ελλανοδίκες θεωρούμε ένοχη την Καλλιπάτειρα για το φοβερό παράπτωμα της να παραβεί τον ιερό νόμο των Ηλείων και να περάσει στον αγωνιστικό χώρο. Εδώ και αιώνες απαγορεύεται στις γυναίκες να παρακολουθούν τους αθλητικούς αγώνες της Ολυμπίας. Η ποινή είναι ο θάνατος από το Τυπαίο όρος. Αυτή την ποινή είμαστε υποχρεωμένοι από τον νόμο να επιβάλλουμε και στην Καλλιπάτειρα, τη μόνη γυναίκα που τόλμησε να παρακολουθήσει τους ολυμπιακούς αγώνες. Και επιμένουμε σε αυτή την απόφαση για να μην δώσουμε δικαίωμα και σε άλλες γυναίκες να ακολουθήσουν το παράδειγμα της Καλλιπάτειρας. (Λιακόπουλος Βαγγέλης, Β2)

Η Καλλιπάτειρα αφού παραβίασε τον νόμο πρέπει να τιμωρηθεί. Δεν είναι δίκαιο να εξαιρεθεί η Καλλιπάτειρα επειδή έχει ολυμπιονίκες στην οικογένεια της. Οι νόμοι είναι νόμοι και ισχύουν για όλους! Οι γυναίκες δεν πρέπει να παραβρίσκονται στον χώρο της Ολυμπίας κατά τη διάρκεια των ολυμπιακών αγώνων και να παρακολουθούν τους άντρες που αγωνίζονται. (Καλούτσας Αρίσταρχος, Β1)

ΠΕΙΣΙΡΟΔΟΣ

Εγώ ο Πεισίροδος ο γιος της Καλλιπάτειρας καταθέτω μάρτυρας υπεράσπισης της μητέρας μου. Κατά τη γνώμη μου οι κανονισμοί είναι πολύ σημαντικοί για τους πολίτες που οφείλουν να τους σέβονται. Ωστόσο κάθε κανονισμός μπορεί να έχει και εξαιρέσεις. Κατανοώ απολύτως την απαγόρευση της παρακολούθησης των ολυμπιακών αγώνων από τις γυναίκες. Όμως η Καλλιπάτειρα δεν είναι μια οποιαδήποτε γυναίκα. Είναι κόρη, αδερφή, σύζυγος και μητέρα Ολυμπιονικών. Το γεγονός ότι γέννησε ολυμπιονίκη υποδεικνύει ότι χάρη σε αυτή υπάρχει στην Ελλάδα ένας ακόμη νικητής. Αυτά τα επιχειρήματα δεν αφορούν μόνο αυτή, αλλά και για πολλές άλλες γυναίκες στον τόπο μας οι οποίες παρά τη συνεισφορά τους στην πατρίδα δεν έχουν τιμηθεί από κανέναν. Με λίγα λόγια οι κανονισμοί πρέπει να τηρούνται και να είναι σεβαστοί, αλλά πιστεύω πως η Καλλιπάτειρα αποτελεί εξαίρεση, ώστε να τιμηθεί για τη μεγάλη προσφορά της στην Ελλάδα. (Παπαδοπούλου Μαρία, Β2)

Εγώ ο Πεισίροδος γιος της Καλλιπάτειρας σας παρακαλώ να μην τιμωρήσετε την μητέρα μου. Το ξέρω μπήκε στον χώρο της Ολυμπίας και παρακολούθησε τους αγώνες, κάτι που απαγορεύεται με νόμο παλιό. Όμως σκεφτείτε πως η μητέρα μου δεν είναι μια συνηθισμένη γυναίκα αλλά κατάγεται από γενιά ολυμπιονικών. Αυτή με προπονούσε για να μπορέσω να πάρω μέρος στους αγώνες. Άλλωστε ο πατέρας μου δε ζει για να με συνοδέψει στην Ολυμπία και να με ενθαρρύνει και γι αυτό ήρθε η μητέρα μου μεταμφιεσμένη σε γυμναστή. Επιπλέον λαχταρούσε ως μάνα να με δει να αγωνίζομαι και να με καμαρώσει. Δε αξίζει σε μια τέτοια ελληνίδα να την καταδικάσετε σε θάνατο. (Παπαδέας Δημήτρης, Β3)

ΚΑΛΛΙΠΑΤΕΙΡΑ

Σπουδαίοι Ελλανοδίκες, γνωρίζετε όλοι ποια είμαι και ποια είναι η γενιά μου. Είμαι η Καλλιπάτειρα από τη Ρόδο. Μάνα, γυναίκα, αδερφή, κόρη Ολυμπιονικών. Μόνη μου ανέλαβα την προετοιμασία του γιου μου Πεισίροδου, που κέρδισε στο αγώνισμα της πυγμαχίας. Ήταν η τελευταία μου ευκαιρία να καμαρώσω από κοντά όλα αυτά τα νιάτα που δοξάζουν με τις νίκες τους την Ελλάδα. Νιώθω τιμημένη και ευλογημένη που χάρισε η οικογένεια μου τόσους ολυμπιονίκες σε αυτή τη γη. Αν δεν αξίζει λοιπόν σε εμένα να μπω στο στάδιο τότε σε ποιον αξίζει; Μην με τιμωρήσετε για τη λαχτάρα μου να καμαρώσω τον γιο μου και τους άλλους μου συγγενείς. Σεβαστείτε την ένδοξη γενιά μου. (Τσιμπίδη Νίκη, Β1)

Είμαι αθώα διότι κανονικά θα έπρεπε να έχουμε όλες οι γυναίκες το δικαίωμα να παρακολουθούμε τους αγώνες. Δε θα το ξανακάνω. Το έκανα μόνο και μόνο για την αγάπη μου στον αθλητισμό και στον γιο μου. (Μουζάκης Τριαντάφυλλος, Β2)

Εγώ η Καλλιπάτειρα παίρνω το λόγο για να εκφράσω τη γνώμη μου σχετικά με αυτό είναι απαγορευμένο στις γυναίκες. Δεν θεωρώ όμως πως μου αξίζει η ποινή του θανάτου. Όλη μου η οικογένεια κατάγεται από ολυμπιονίκες. Εγώ είμαι αυτή που γέννησα έναν ολυμπιονίκη. Ο πατέρας μου, ο άντρας μου, τα αδέρφια μου υπήρξαν νικητές στους ολυμπιακούς αγώνες. Άρα ανήκω σε γενιά ένδοξη και δεν είναι δίκαιο να με τιμωρήσετε. (Μικαέλα Μέτσα, Β2).

Εγώ η Καλλιπάτειρα παρακαλώ εσάς τους Ελλανοδίκες να με λυπηθείτε. Ο μονάκριβος και πολύτιμος γιος μου αγωνιζόταν για τον κότινο του ολυμπιονίκη και ως μάνα λαχταρούσα να τον καμαρώσω. Ο άντρας μου παλιός ολυμπιονίκης έχει φύγει από τη ζωή εδώ και χρόνια. Και αυτός ο γιος μου είναι η μοναδική μου ελπίδα. Ο πατέρας μου είναι ο ξακουστός σε όλη την Ελλάδα Διαγόρας με πολλές νίκες στους ολυμπιακούς αγώνες. Μη ξεχνάτε ότι και όλη μου η οικογένεια αδέρφια, ανήψια έχει νίκες στους αγώνες της Ολυμπίας. Για αυτό λοιπόν μη με τιμωρήσετε Ελλανοδίκες για τη μεγάλη αγάπη μου στον γιο μου και την περηφάνια που νιώθω για αυτόν. (Μάρθα Μέτσα, Β2 )

Κύριοι δικαστές, έρχομαι απέναντι σας με όλον τον σεβασμό προς το δικαστήριο σας, χωρίς φόβο και με υπερηφάνεια, γιατί είμαι κόρη, αδερφή και μητέρα Ολυμπιονικών. Θεώρησα δίκαιη την παρουσία μου στο στάδιο για να γευτώ τη δόξα. Αν θεωρείτε πως είμαι ένοχη, ας με τιμωρήσετε. Εγώ θα δεχτώ την ετυμηγορία σας, όπως ταιριάζει σε μια γυναίκα που είναι περήφανη για την οικογένεια της και γιατί πάνω από όλα είμαι ελληνίδα. (Κοτσομύτης Τάσος, Β2)